Þingræður haldnar á Alþingi Íslendinga

Pétur Sigurðsson, 1. landsk. þm. með 40 atkv. - Albert Guðmundsson hlaut 1 atkv., Guðmundur J. Guðmundsson 1 atkv., en 9 seðlar voru auðir.



Herra forseti. Hæstv. ríkisstj. hefur nú ákveðið að fresta fundum Alþingis í hálfan mánuð. Af því tilefni vil ég láta þess getið, að þingflokkur sjálfstæðismanna hefur ekkert að athuga við að þingfundum verði frestað vikuna frá 3. mars n.k. vegna þings Norðurlandaráðs. Hins vegar gegnir öðru máli um næstu viku. Það sýnast næg verkefni vera fyrir hendi hjá Alþ. næstu daga. Fjöldi mála er óafgreiddur. Frv. og till. einstakra þm. hafa ekki komist til umr. hér, ýmist ekki komist til 1. umr. eða ekki komist til nefndar. Hæstv. ríkisstj. rökstyður nauðsyn á frestun þingfunda fyrst og fremst með því, að hún þurfi tíma til að undirbúa mál. Þetta má vera rétt, en hins vegar sýnist það rekast á yfirlýsingar ýmissa aðstandenda hæstv. ríkisstj. fyrir nokkru um að þingstörf hafi verið næsta lítil. Það var jafnvel notað til að réttlæta nauðsyn á myndun ríkisstj. fyrir skömmu, til þess þá væntanlega að koma þingstörfunum í eðlilegt horf. Það skýtur því nokkuð skökku við þegar þingið er sent heim svo skömmu eftir myndun hæstv. ríkisstj. Í sambandi við þetta er einnig talað nokkuð um virðingu Alþingis, og um hana urðu nokkrar umr. í hv. Nd. í dag. Er það raunverulega til aukinnar virðingar fyrir Alþingi að senda það heim? Ég dreg í efa að svo sé, en það kann að vera skoðun ýmissa hv. þm. Það bryddaði jafnvel nokkuð á þeirri skoðun í umr. í dag. En ég dreg það í efa. Í þessu sambandi er rétt að hv. þm. og hæstv. ríkisstj. hugleiði nokkuð verkefni Alþingis og ríkisstj. Alþingi fer með löggjafarvaldið, en ríkisstj. fer fyrst og fremst með framkvæmdavaldið. Þótt ríkisstj. kunni að vera í tímahraki með undirbúning sinna mála getur þingið að sjálfsögðu haldið áfram löggjafarstarfi sínu og á að gera það. Þar er margt óunnið. Þingflokkur Sjálfstfl. hefur ekki ályktað sérstaklega um þá fyrirætlun ríkisstj. að gera nú hálfsmánaðar hlé á störfum þingsins. Ég vil hins vegar láta þess getið, að það er almenn andstaða þm. flokksins við þá ætlun af ástæðum sem ég hef þegar nefnt. Auk þess má telja það fram, að það hlýtur að vera borin von að þingmál, sem þegar eru fram komin, fái afgreiðslu á þessu þingi, hvað þá önnur mál sem ekki hafa enn komið fram. Mér er sagt að það sé talað um í liði stjórnarinnar að afgreiða fjárlög fyrir páska. Ég hlýt að telja að slíkt sé útilokað, og ekki bætir úr skák að gera nú hálfs mánaðar hlé á störfum þingsins. Þá hlýtur það einnig að teljast ámælisvert, að þingið sé sent heim áður en stefnuræða hæstv. forsrh. er flutt, þinghlé sé gert áður en stefnuræðan er haldin, þrátt fyrir ákvæði þingskapa. Ég geri þetta ekki frekar að umræðuefni nú þótt ástæða kynni að vera til þess. Ríkisstj. hefur ákveðið að hafa þennan hátt á, og ég dreg ekki í efa að hún hefur vald til þess. En nauðsynlegt var að koma þessum aths. að til þess að hæstv. ríkisstj. héldi ekki að hún hefði til þessa einróma samþykki þingmanna.



Herra forseti. Ég tel rétt að hér og nú komi fram upplýsingar um það sem hefur verið að gerast í hv. Ed. síðustu klukkutímana. Raunar vita allir þm. í stórum dráttum að þar hefur slík óeining ríkt meðal stjórnarsinna að ekki hefur verið unnt að koma fram því máli sem brýnt var talið að koma fram og brýnt er að koma fram, þ.e. lántöku vegna Framleiðsluráðs landbúnaðarins. Þegar nokkuð var komið fram yfir venjulegan fundartíma tók að brydda á því, að ókyrrð var meðal ráðh. og stjórnarsinna, og augljóst að mikið var í aðsigi. Í fjh. - og viðskn. höfðu sex af sjö alþm. einróma samþ. nál., án allra fyrirvara, og mælt með samþykkt frv. Sjálfstfl. hafði gert um það flokkssamþykkt að gera allt sem í hans valdi stæði til að málið næði fram að ganga, og við í fjh. - og viðskn. hv. Ed. samþ. allar þær brtt. sem formaður n. lagði fram og taldi sig leggja fram í nafni ríkisstj., enda var hann sérstaklega að því spurður, hvort svo væri ekki, og upplýsti hann að hann hefði haft samráð við formann Framsfl., hæstv. landbrh. og hæstv. fjmrh. Þess vegna lítum við svo á, að um samþykki ríkisstj. væri að ræða. Hann bar að vísu fram eina brtt. um að eingöngu yrði heimilt að taka innlent lán. Það samþ. við, enda hefði það verið eðlilegast. Þegar hann óskaði síðar eftir að sú till. yrði dregin til baka samþ. við það einnig. Sem sagt höfum við lagt ríka áherslu á að mál þetta næði fram að ganga. En hæstv. forsrh. og hæstv. fjmrh. héldu því blákalt fram fyrir nokkrum mínútum að ekki væri hægt að koma málinu fram nú á þinginu vegna þess að mikill ágreiningur væri í fjh. - og viðskn. og að tími ynnist ekki til þess. Við sjálfstæðismenn höfum lýst því yfir í Ed., að við værum reiðubúnir til að afgreiða málið þegar í stað úr deildinni umræðulaust. Ég hygg að sjálfstæðismenn í Nd. mundu geta gefið svipaða yfirlýsingu. Alþfl. - menn hafa lýst yfir að þeir vilji að málið nái fram að ganga og muni ekki tefja það. Það er þess vegna verið að beita hér nákvæmlega sama ofbeldinu og beitt var í fyrravor, þegar sömu flokkar, Framsfl. og Alþb., stöðvuðu sama mál með bolabrögðum, nákvæmlega á sama veg og þeir nú gera. Þessu mótmæla sjálfstæðismenn, og ég veit að bændur um allt land munu mótmæla slíkum vinnubrögðum.



Herra forseti. Ég vildi af þessu tilefni árétta það, sem raunar kom fram hjá mér í morgun við umr. utan dagskrár, að þingflokkur Alþfl. tók í gær til umræðu málaleitan hæstv. forsrh. um þingfrestun í tvær vikur. Niðurstaða þingflokksins var í mjög stuttu máli sú, að við þm. Alþfl. töldum enga sérstaka ástæðu til að gera hlé á þingstörfum, þar sem fjölmörg mál liggja fyrir þinginu sem enn hafa ekki komið á dagskrá og ástæða er til að ræða, og við töldum að þm. gætu mætavel gefið sér tíma til að fjalla um þau næstu viku. Hins vegar varð afstaða okkar sú til erindis hæstv. ráðh., að ef ríkisstj. legði þunga áherslu á að fá þinghlé vegna þess að hún teldi sig þurfa slíkt hlé til að undirbúa stefnumörkun sína og málatilbúnað á Alþ. mundu þm. Alþfl. ekki leggjast gegn því erindi. Að sjálfsögðu er alveg ljóst að það er ríkisstj. sem óskar eftir þessu. Hlé mun hafa þau áhrif á störf Alþ. að tefja nokkuð meðferð mála og hugsanlega draga þingið fram á vorið, en ég geri ráð fyrir að hæstv. ríkisstj. hafi gert sér fulla grein fyrir því þegar hún óskaði eftir þingfrestuninni. Ég hef svo engu frekar við þetta að bæta.



Herra forseti. Ég vil láta það koma hér fram, að þingflokkur Alþb. samþ. í gær einróma að standa að því fyrir sitt leyti að afgreidd væru frá þinginu í dag eða á morgun frv. um tekjustofna sveitarfélaga og frv. um fjáröflun Framleiðsluráðs landbúnaðarins. Það hefur ekki staðið á þm. Alþb. að þessi tvö mál væru afgreidd frá þinginu. Þarf ekki að rekja fyrir hv. þm. hvers vegna svo er ekki. Fulltrúar annars stjórnarandstöðuflokksins hafa lagst gegn því að frv. um tekjustofna sveitarfélaga væri afgreitt hér. Um það urðu umr. utan dagskrár í Nd. í dag. Það samkomulag, sem ég beitti mér fyrir sem formaður fjh.- og viðskn. Ed. og hv. þm. Eyjólfur Konráð Jónsson lýsti áðan að gert væri um afgreiðslu málsins, reyndist ekki, þegar á leið, jafnvíðtækt og við hefðum kosið. En staðreyndin er samt sem áður sú, að þingflokkur Alþb. hefur verið reiðubúinn að afgreiða þessi mál hér í þinginu. Það er algerlega rangt, sem hv. þm. Eyjólfur Konráð Jónsson sagði í lok ræðu sinnar, að það hafi að einhverju leyti staðið á þingflokki Alþb. að afgreiða málið. Það var m.a. fyrir okkar frumkvæði í fjh.- og viðskn. Ed. sem náðst hafði það víðtæka samkomulag sem fólst í því að fulltrúar þriggja flokka í n. skiluðu sameiginlegu áliti. Ég vænti þess, að afgreiðsla málsins frá þinginu á sínum tíma verði í sama anda og hv. þm. muni þegar í stað, þegar þing kemur saman aftur, afgreiða frv. um tekjustofna sveitarfélaga í þeim samkomulagsanda sem náðst hafði á sameiginlegum fundum félmn. beggja d., þannig að þjóðin þurfi ekki að horfa upp á að óþarft ósamkomulag í þinginu hindri afgreiðslu mála sem eru lífsnauðsynleg bæði fyrir sveitarstjórnir þessa lands og bændur þessa lands.



Herra forseti. Það, sem hér er um að ræða er hlé á fundum Alþingis í hálfan mánuð. Um það bil helmingurinn af þeim tíma er vegna funda Norðurlandaráðs, 3. –7. mars, en þegar Norðurlandaþing hefur verið háð hér á Íslandi, sem gert er á fimm ára fresti, er föst venja að fundir Alþingis falli niður þá daga, sumpart vegna þess að þm. og ráðh. sækja þá fundi, en ekki síður vegna hins, að Norðurlandaráðsþing þarf á húsakynnum Alþingis að halda meðan á því stendur. Það, sem hér er um að ræða, er því í rauninni um vikutími sem þingfundir yrðu þá felldir niður að ósk ríkisstj. Þetta er engin nýlunda og ástæðulaust að gera það að einhverju stórmáli. Það kemur alloft fyrir, að til þess að ríkisstj. gefist betra tóm til að undirbúa þingmál sé gert nokkurt hlé á fundum Alþingis. Auðvitað má segja, eins og hér kom fram, að Alþingi gæti haldið áfram löggjafarstarfi sínu. En mál liggja nú þannig fyrir, að ráðh. eru skyldir að sækja fundi Alþingis, og veitir það þeim að sjálfsögðu meiri starfstíma til að undirbúa þau mál, sem um er að ræða, ef hlé er á fundum Alþingis í nokkra daga. Þetta hefur komið fyrir stundum þegar ríkisstjórnir hafa verið myndaðar á miðjum þingtíma, alveg sérstaklega ef þurft hefur að semja nýtt fjárlagafrv. eins og nú. Alloft hefur það komið fyrir, að hlé hefur verið gert á fundum Alþingis eftir jólahlé langt fram eftir janúarmánuði, einmitt af þessum ástæðum, til að gefa ríkisstj. betra tóm til að undirbúa mál. Nú standa sakir þannig, að ríkisstj. er í miðjum klíðum að vinna að nýju fjárlagafrv. sem ætlunin er að leggja fyrir Alþingi þegar það kemur saman að nýju. Auðvitað þarf að undirbúa ýmis önnur mál í sambandi við fjárlagafrv. Það er misskilningur hjá hv. þm. Eyjólfi Konráð Jónssyni, að ágreiningur meðal stuðningsmanna ríkisstj. út af frv. um ríkisábyrgð á láni í sambandi við verðbætur eða útflutningsbætur á landbúnaðarafurðum valdi því, að það frv. hafi ekki gengið fram. Ég vil lýsa því yfir, að allir stuðningsmenn ríkisstj. styðja frv. sem liggur fyrir hv. Ed. Hins vegar er það ljóst vegna þess ágreinings, sem er um þetta mál, að vægast sagt yrði hæpið að fá það afgreitt eða gert að lögum fyrr en eftir helgi. Í rauninni ræður ekki neinum úrslitum hvort frv. verður að lögum nú eða fljótlega eftir að þing kemur saman að nýju. Eins og hæstv. fjmrh. tók fram í umr. í Ed. þarf nokkurn undirbúning að 3 milljarða lántöku. Tíminn meðan fundir Alþingis falla niður verður notaður til að undirbúa það mál þannig að hægt sé að hrinda því í framkvæmd sem fyrst eftir að frv. verður að lögum, væntanlega strax eftir þinghlé. Allir stuðningsmenn stjórnarinnar styðja þetta mál og þingflokkur sjálfstæðismanna hefur samþykkt að styðja það. Alþfl. hefur sérskoðun á því máli, en málinu er að sjálfsögðu tryggður framgangur miðað við þær yfirlýsingar sem liggja fyrir. Ég sé ekki ástæðu til að fara um þetta fleiri orðum. Ég held að það liggi skýrt fyrir hvers vegna farið er fram á þinghlé, sem í rauninni er aðeins vikutími, að ósk stjórnarinnar. Hitt kemur af sjálfu sér vegna Norðurlandaráðsþings. Engin ástæða er til að vera að gera þetta að neinu stórmáli.



Herra forseti. Mér er fullkomlega óskiljanlegt að 20 mínúta ræða af hálfu eins af þm. Alþfl. skuli valda því, að frv., sem talið var mjög brýnt að yrði afgreitt fyrir helgi, skuli nú allt í einu vera komið í óefni. Sér auðvitað hver maður að sú getur ekki verið skýringin. Ég vil bæta því við, að það er yfirlýst af hálfu Alþfl. að hann vilji greiða fyrir framgangi þessa máls, sé reiðubúinn til þess. Ég óskaði meira að segja sérstaklega eftir því, að það yrði afgreitt þegar í stað og afgreiðslu þess hraðað. - Vegna ásakana, sem voru bornar á borð fyrir þm. í Ed. af hæstv. fjmrh., að við værum að tefja fyrir þessu máli, og vegna þeirra ummæla, sem hæstv. forsrh. hafði hér áðan og hnigu til sömu áttar, vil ég að þetta komi fram og að við óskum sérstaklega eftir að afgreiðslu málsins verði haldið áfram og henni hraðað. Ég trúi því, að þm. séu ekki svo kvöldsvæfir að þetta ætti ekki að vera hægt í dag ef vilji er fyrir hendi.



Herra forseti. Aðeins örfá orð. - Ég skil ekki almennilega hæstv. forsrh. þegar hann reynir að skýla sér á bak við Alþfl. einan í sambandi við afgreiðslu frv. um ábyrgðarheimildir og greiðsluheimildir vegna lántöku Framleiðsluráðs landbúnaðarins. Ég skildi vel þá yfirlýsingu, sem talsmaður Alþfl. gaf áðan, að þrátt fyrir þann ágreining, sem flokkurinn gerir í n. í Ed., vill hann greiða fyrir afgreiðslu málsins. Fyrir liggur yfirlýsing þingflokks Sjálfstfl., sem formaður þingflokksins og hv. 5. landsk. þm. gáfu áðan, og yfirlýsing formanns þingflokks Alþb. Liggur ríkisstj. svona á að losna við Alþingi? Ég heyrði einn af guðfeðrum ríkisstj. segja að hann vildi leggja allt í sölurnar til þess að ný ríkisstj. yrði mynduð, til þess að Alþ. gæti hafið störf því að það hefði verið starfslaust í langan tíma. Sá hv. þm. taldi að það lægi mikið á að fá ríkisstj. til að bjarga sæmd Alþingis. En nú á að senda sama Alþingi heim í hálfan mánuð. Urmull af málum liggur fyrir Alþingi, liggur í nefndum eða er til 1. umr. Það er fullkomið verkefni næstu viku. Hæstv. forsrh. segir að það sé skylda ráðh. að sitja þingfundi. Vitaskuld er skylda ráðh. að sitja þingfundi. En skylda ráðh. hefur ekki verið svo mikil undanfarna daga að þeir hafi setið hér í stólunum. Lengst af í gær var þessi bekkurinn alveg tómur, þó að þeir sitji þarna fjórir núna og einn og tveir sátu hérna megin í gær og fyrradag. Það er helst maðurinn við ofninn sem situr hérna. Svo á bara að bjarga sæmd Alþingis með því að senda það heim! Hvers vegna gengur forsrh. landsins fyrir þingflokkana og biður um að afgreiða ákveðin mál, eins og þetta mál um ábyrgðarheimildir og greiðsluheimildir vegna lántöku Framleiðsluráðs landbúnaðarins, þegar ekkert er í veginum að afgreiða það? Hvað segir landbrh. núna? Nú liggur ekkert á. Hann er nýlega búinn að flytja mikla ræðu við setningu Búnaðarþings, en nú á bara að bíða. Á hverju stendur? Það stendur ekki á neinu, segir hæstv. forsrh. Það eru komnar fram yfirlýsingar frá öllum. Ætlið þið að fara að vinna hér í kvöld? Hví ekki að halda áfram og afgreiða þetta mál? Er Framsfl. kannske eitthvað snúinn í málinu? Það hefur ekkert heyrst frá honum. Hann hafði þó mikinn áhuga á því í vor, en þó ekki það mikinn að hann vildi halda þinginu áfram - eða þáv. forsrh. - í einn dag til að ljúka því. Nei, nú á að senda þingið heim. Það á ekki einu sinni að afgreiða það sem sagt var fyrir nokkrum klukkutímum að ætti að fara fram. Á svo þjóðin að trúa því, að það sé allt í lagi hjá ríkisstjórnarflokkunum? Svo á að reyna að koma þessu á kratana þrátt fyrir að þeir bjóðist til að sitja hér bæði nætur og daga - eða réttara sagt í kvöld og nótt - ef maður þarf til þess að afgreiða þetta mál. Ég skora á forsrh. og ríkisstj. að láta þingið ekki hætta störfum að sinni fyrr en búið er að afgreiða þetta mál. Því verður ekki trúað, hvorki trúa því bændur né aðrir, að stjórnarandstaðan standi nú í veginum. Það er eitthvað að á stjórnarheimilinu. Það er eitthvað ekki alveg með felldu þar, fyrst þeir eru svona hræddir við að halda störfum áfram í kvöld eða fram eftir nóttu ef með þarf, sem ég efast stórlega um að þurfi til. Það er eitthvað óhreint í pokahorninu hjá hæstv. forsrh. Lukkustjórn þjóðarinnar er ekki hamingjusöm í dag. Kl. þrjú eða hálffjögur var ákveðið að halda þessu máli til streitu og afgreiða það, en svo kom einhver fjandinn upp á og það varð mikið fjaðrafok í þinghúsinu í dag. Ráðh. voru hlaupandi hver um annan þveran, ég tala nú ekki um aðalstuðningsmennina, sem brostu þannig að brosið náði alveg kringum höfuðið á þeim fyrstu dagana. En þeir eru ekki eins brosmildir núna sumir hverjir. Þeir eru eitthvað áhyggjufullir. Hvað er það sem er verið að dylja? Hvers vegna er ekki gengið hreint til verks? Hvers vegna þarf að hvetja stjórnina til að afgreiða eigin mál þegar báðir flokkar stjórnarandstöðunnar hvetja til afgreiðslu málsins? Hverjum á að trúa? Hvernig ætlar forsrh. lukkustjórnarinnar að sannfæra bændur landsins um að allt sé í fínu lagi á heimilinu? Nei, það er allt komið í óreiðu eftir ekki hálfs mánaðar tíma, og það þarf endilega að reka þingið heim, - þingið sem einn af guðfeðrunum taldi að gæti starfað snurðulaust með því að fá ríkisstjórn. Það væri líka fróðlegt að heyra frá þeim þm. nú, hvað hafi valdið sinnaskiptum hans á ekki lengri tíma. Kannske hefur sannfæringin sagt honum að skipta um skoðun á síðasta augnabliki.



Herra forseti. Ég þarf ekki að bæta mörgum orðum við þessa umr. Ég var einn þeirra sem töldu ástæðulaust að leysa upp þingið, eins og við getum kallað að gert sé nú. Ég hef hlustað á hv. þm. lýsa því yfir og kvarta yfir því, að mál þeirra gengju hægt fram, ýmis brýn áhugamál þeirra sem þeir telja, þáttill. t.d. í Sþ, væru enn óhreyfðar og ekki komnar til n., enda er útlit á þingstörfum það, að ólíklegt er að hin miklu áhugamál einstakra þm. fái neina afgreiðslu, af því sem ljóst er að hið háa Alþingi fær sem mest að vinna þegar það kemur saman á nýjan leik. Ég hef oft áður minnst á þetta, að hið háa Alþingi þarf að sinna fleira en því sem sjálfum stjórnarherrunum dettur í hug, sem þá verði allt að víkja, hin brýnustu áhugamál einstakra þm., fyrir því hvernig hæstv. ríkisstj. á hverjum tíma vill skipa málum að undirlagi embættismannakerfisins að mestu leyti, eins og við þekkjum. En um þetta ætla ég ekki að fara fleiri orðum. Það lá ljóst fyrir á fundi forseta í morgun, hvernig skipa skyldi afgreiðslu mála á hinu háa Alþingi, og kl. sex hyggst forseti Nd. halda áfram fundi til að greiða fyrir hinu brýna máli um ábyrgðarheimild vegna Framleiðsluráðs landbúnaðarins. Ég varpa nú þeirri spurningu fram, hvort enn megi ekki leysa þetta mál, hvort stjórnarliðið ætli nú að fara í útgöngu í málinu. Þeir sem tóku það til bragðs á sínum tíma, hafa legið undir miklu ámæli. En það verður þá útganga nr. tvö ef stjórnarliðið sjálft ætlar að hlaupast frá þessu máli nú. Það liggur ljóst fyrir eftir yfirlýsingu hæstv. forsrh. nú, að stjórnarliðið er allt sammála um afgreiðslu þessa máls. Hæstv. forsrh. gat þess, sem rétt er, að Sjálfstfl. er það líka. Og fulltrúi Alþfl., hv. 2. þm. Reykn., lýsti yfir að Alþfl. væri reiðubúinn til að greiða fyrir þessu máli. Hann gat þess, að ekki mundu hv. þm. vera svo kvöldsvæfir að þeir entust ekki til að vinna nú sem skarplegast að þessu máli eitthvað fram eftir kvöldi, og á morgun var ákveðið að reyna að skila þessu máli í höfn. - Nú skora ég eindregið á þá, sem í fyrirsvari eru hér, hæstv. ríkisstj., að athuga hvort við getum ekki tekið til við þetta brýna hagsmunamál þannig að þeir á fyrstu dögum sínum sleppi nú við að verða kenndir við útgöngu nr. tvö í hagsmunamálum bænda.



Herra forseti. Hv. 1. þm. Vestf. kvartaði undan því að heyra ekki frá okkur framsóknarmönnum í þessu sambandi. Mér heyrðist hlaupinn á hann eins konar vestfirskur framboðsfundarandi áðan, og þar er venja að við tölum báðir. Ég vil leggja áherslu á að það stendur á engan máta á okkur framsóknarmönnum að afgreiða málið sem nú liggur fyrir Ed. um ríkisábyrgð vegna lántöku Framleiðsluráðs landbúnaðarins. Hér hafa hins vegar gerst þau gleðilegu tíðindi, að allir keppast við að lýsa stuðningi við málið, og það er nokkuð nýtt í þessum þingsölum. M.a. liggur fyrir yfirlýsing frá hv. sjálfstæðismönnum um að þeir ætli ekki að ganga út, a.m.k. ekki í Ed., og m.a.s. ætli að flýta fyrir afgreiðslu málsins. Hv. Alþfl.-menn virðast m.a.s. vera í kapphlaupi við aðra um að flýta afgreiðslu þessa máls. Við getum því sagt að málinu sé tryggður framgangur hér á hinu háa Alþingi. Ég held að allir geti verið sammála um það. Það er vitanlega aðalatriðið. Með þessar yfirlýsingar er unnt að fara að vinna að útvegun lánsfjár, sem tekur einhvern tíma, og það getur þá allt legið fyrir þegar Alþ. kemur saman aftur. Þetta sýnist mér svo mikilvægt, sem hér hefur komið fram, að það skipti út af fyrir sig ekki öllu máli hvort málið sé afgreitt í dag eða eftir tvær vikur. Ég veit að hæstv. forsrh. hefur þegar hafið undirbúning að útvegun þess fjármagns sem þarna er um að ræða, og ég skora á hann að hraða því.



Herra forseti. Ég er að vísu ekki óvanur hringlandahætti frá hæstv. forsrh., svo að mér kemur ekkert á óvart þó að það væru tilmæli hans í gær að slíta þinginu á föstudag og í dag að slíta því í dag. Það er eins og við höfum lifað við sem höfum verið í Sjálfstfl., að þar standa orðin ekki allt of lengi. En maður getur nú svo sem látið það eiga sig í bili. Ég vil hins vegar vekja athygli á því, sem mér þykir eftirtektarvert varðandi hæstv. ríkisstj., sem mynduð var til að gæta sóma Alþingis, að ráðh. hennar ganga nú hér upp hver á fætur öðrum og segja að það skipti ekki öllu máli hvort þessi lánsfjárheimild sé afgreidd frá Alþ. deginum fyrr eða síðar, það sé hægt að vinna að málinu hvað sem því líði. Það er kannske hægt að taka lánið og eyða því. Það er kannske rétt að hafa þann háttinn á, að Alþ. gangi frá málinu fyrst, áður en menn fara að taka lánið og eyða því. Ég veit ekki hverju er að treysta í þeim efnum hjá hæstv. ríkisstj. Ég tek undir það með hv. 4. þm. Austurl., að fróðlegt er að sjá hæstv. ráðh. Framsfl. í annað skipti verða til þess að senda þingið heim þegar þetta mál bíður afgreiðslu. Í fyrra skiptið var það til þess að hæstv. núv. utanrrh. gæti náð sér í doktorstign til vesturálfu. Nú er það til þess að hinn doktorinn geti dundað sér við það í næstu viku, segir hann, að marka þá stefnu fyrir ríkisstj. sem hann sagði fyrir hálfum mánuði, þegar hann var að bjarga sæmdinni, að hann væri búinn að marka. Auðvitað sýnir þetta mál okkur að ríkisstj. er illa á vegi stödd. Tilurð hennar var slík, að það er við því að búast að mörg verði töfin. Það er áreiðanlegt að þetta verður ekki í fyrsta skiptið sem orðin, sem frá henni berast, standa ekki allt of lengi. Ég held að það sé líka áreiðanlegt, að það verður ekki í fyrsta skipti nú í dag sem við óbreyttir þm. verðum varir við launræður milli hæstv. ráðh. Ég gæti trúað að launræðurnar verði býsna margar, við verðum oft varir við þær, eins og allt er í pottinn búið. Án þess að ég ætli að fara að efna til frekari umr. vil ég aðeins ítreka það sem hér hefur komið fram. Að vísu minnist ég þess, að hæstv. forsrh. talaði um að það væri flokksræði í Sjálfstfl. Hann er nú búinn að lýsa því yfir hér úr stólnum að allir þm., framsóknarmenn, kommúnistar og þetta horn sem klofnaði frá, ætli allt saman að vera með frv. Það er nú meira en lítið flokksræði þar. Hann bíður ekki einu sinni eftir því að hæstv sjútvrh. standi upp til að lýsa afstöðu Framsfl. Hann telur það algert aukaatriði, enda líkti hann sér við Adenauer í sjónvarpinu. Ég held að það færi nú best á því að afgreiða þetta mál fyrir þinghlé, fyrst allir eru sammála um að samþykkja það. Það tekur ekki langan tíma ef allir eru samhentir.